Jungtinių Tautų maisto ir žemės ūkio organizacijos (toliau – FAO) 2019 m. gruodžio mėn. duomenimis, 2019 m. bendras grūdų derlius pasaulyje prognozuojamas 2 714,0 mln. t, ir tai būtų 2,1 proc. daugiau, palyginti su 2018 m. Kviečių derlius pasaulyje 2019 m. prognozuojamas 4,8 proc. didesnis nei 2018 m. ir turėtų sudaryti 766,4 mln. t. Kitų grūdų derlius pasaulyje analizuojamu laiko-tarpiu prognozuojamas 1,7 proc. didesnis ir turėtų sudaryti 1 432,7 mln. t.

Naujausios FAO analitikų prognozės duomenimis, ES šalyse bendras grūdų derlius 2019 m. turėtų sudaryti 321,2 mln. t, tai būtų 8,7 proc. daugiau nei 2018 m. ir tai gali net 9,2 mln. t viršyti paskutinių penkerių metų vidurkį. Iš to skaičiaus kviečių derlius 2019 m. turėtų sudaryti 156,0 mln. t (2018 m. buvo 138,3 mln. t), o kukurūzų būtų panašus į paskutinių penkerių metų vidurkį ir turėtų sudaryti 67 mln. t.

Europos Sąjungoje po ankstyvųjų sezoninių kritulių trūkumo gausesni krituliai lapkritį padėjo atkurti dirvožemio drėgmės lygį naudingą 2020 m. žieminių kviečių derliui. Tačiau rytiniuose ir vakariniuose Europos Sąjungos rajonuose išliko sausi orai, todėl sėjos sąlygos nebuvo optimalios, o tai taip pat gali kliudyti ankstyvam pasėlių vystymuisi.

FAO duomenimis, Rusijoje 2019 m. grūdų derlius turėtų sudaryti 117,7 mln. t, tai būtų 7,2 proc. daugiau, palyginti su 2018 m. derliumi. Kviečių derlius iš minėto skaičiaus 2019 m. turėtų sudaryti 75,5 mln. t, tai 4,7 proc. daugiau negu 2018 m.

2020 m. derliui žieminių javų pasėliai yra beveik pasėti, o bendras pasėlių plotas yra šiek tiek didesnis nei vidutinis. Prognozuojama, kad Rusijoje žieminių javų sėja gali pasiekti rekordiškai didelius plotus – 18,2 mln. ha, o tai gali paskatinti palankios meteorologinės sąlygos ir palanki vyriausybės politika, kuria siekiama padidinti grūdų eksportą. Pranešama, kad nuo lapkričio pabaigos dirvožemio drėgmės lygis buvo pakankamas pagrindiniuose žieminių javų auginimo regionuose (Šiaurės Kaukaze, Pietų, Volgos ir Centriniuose rajonuose), todėl žieminių pasėlių augimo sąlygos buvo gana palankios.

Naujausiais FAO duomenimis, Ukrainoje 2019 m. visų grūdų derlius turėtų sudaryti 74,5 mln. t, tai būtų 7,5 proc. didesnis, palyginti su 2018 m. ir 16,6 proc. viršytų paskutinių penkerių metų vidurkį.

Ukrainoje, kur kritulių lygis buvo žemesnis už vidutinį, o temperatūra nuo 2019 m. rugsėjo iki spalio mėn. buvo šiltesnė nei vidutinė, kliudė žieminių kviečių pasėlių sėjos darbams pagrindiniuose šalies pietrytiniuose rajonuose. Dėl to žieminių kviečių pasėta mažesni plotai nei būna vidutiniškai šiuo laiku. Vis dėlto tikimasi, kad bendras pasėtų 2020 m. žieminių javų pasėlių plotas turėtų užimti beveik 7,2 mln. ha ir pasiekti penkerių metų vidurkį, o tai turėtų lemti didesni žieminių miežių pasėlių plotai, kuriuos sėti turėtų paskatinti palankios oro sąlygos pagrindiniuose miežių auginimo regionuose. Pranešama, kad dėl gausaus lietaus nuo šių metų spalio mėn. pabaigos pasėliai pradėjo augti, o nuo lapkričio mėn. vidurio žieminių pasėlių vystymosi sąlygos buvo palankios, tačiau galutinis derlius daugiausia priklausys nuo oro sąlygų gruodžio–kovo mėnesiais.

Šaltinis: FAO
Grūdų ir rapsų sektoriaus informaciją parengė D. Pyrantienė, R. Banionienė ir G. Garliauskienė, tel. (8~37) 397227